b'\n_START_ARTICLE_\nWalter Kuusela\n_START_PARAGRAPH_\nKustaa Walter Kuusela (3. elokuuta 1903 Honkilahti \xe2\x80\x93 31. hein\xc3\xa4kuuta 1985 Espoo) oli sosialidemokraattinen kansanedustaja 27. marraskuuta 1942 \xe2\x80\x93 21. hein\xc3\xa4kuuta 1948 v\xc3\xa4lisen ajan sek\xc3\xa4 presidentin valitsijamies vuonna 1950._NEWLINE_Walter Kuusela syntyi yl\xc3\xa4satakuntalaiseen m\xc3\xa4kitupalaisperheeseen, k\xc3\xa4vi Yhdysvalloissa kahdeksan luokkaa englanninkielist\xc3\xa4 koulua, tuli Suomeen maaty\xc3\xb6l\xc3\xa4iseksi ja sittemmin itsen\xc3\xa4iseksi maanviljelij\xc3\xa4ksi._NEWLINE_Eduskuntaan Kuusela nousi Turun ja Porin l\xc3\xa4\xc3\xa4nin pohjoisesta vaalipiirist\xc3\xa4 vuonna 1942 varasijalta Ville Komun kuoltua. H\xc3\xa4n uudisti paikkansa eduskuntavaaleissa 1945. Eduskuntaty\xc3\xb6ss\xc3\xa4 h\xc3\xa4n kuului muun muassa suureen valiokuntaan ja perustuslakivaliokuntaan._NEWLINE_Huhtikuussa 1948 Kuusela aiheutti Eurassa juovuksissa autoa ajaessaan liikenneonnettomuuden, jossa kuusitoistavuotias nuorukainen sai surmansa ja toinen poika loukkaantui vakavasti. Auton kyydiss\xc3\xa4 oli my\xc3\xb6s niin ik\xc3\xa4\xc3\xa4n humalainen SDP:n puoluesihteeri V\xc3\xa4in\xc3\xb6 Leskinen. Kuuselaa syytettiin kuolemantuottamuksesta, ajokortitta ajosta sek\xc3\xa4 rattijuopumuksesta. H\xc3\xa4n sai Euran k\xc3\xa4r\xc3\xa4jill\xc3\xa4 kuuden kuukauden ehdottoman vankeustuomion ja Leskinen viiden, jolloin molemmat luopuivat vapaaehtoisesti luottamusteht\xc3\xa4vist\xc3\xa4\xc3\xa4n._NEWLINE_Kuuselalla oli lukuisia luottamusteht\xc3\xa4vi\xc3\xa4 puolueessaan, ja h\xc3\xa4n toimi eduskuntauransa j\xc3\xa4lkeen muun muassa Suomen Pienviljelij\xc3\xa4in liiton toiminnanjohtajana.'